酬鍾省元
作者：釋居簡
朝代：宋

paragraphs: 東華肥馬塵，雋遊浩如海。
擇交如觀瀾，滌濯百谷瀨。
一瞬判清渾，三舍避狷怪。
膝耻望塵金，簪愧側冠瑇。
四三成朋曹，千百繁行輩。
爬搔甚翎羽，嘲异常赴籠械。
弗與衆接畛，亦復遠分界。
知音丈人後，有玉無善價。
哦詩山月傾，奏賦金馬待。
青錢不俟選，白眼又焉浼。
采筆雖暗投，雪曲獲佳配。
朋來得分賞，客去但獨對。
鮮明雲錦囊，名氏擅先載。
壇想陶謝登，盟憶曹劉會。
所交貴同德，所贈勝雜佩。
一夔未鳴韶，族庖已芒背。
悲凉弔楚騷，慨慷唁齊薤。
寧方不爲卿，至圓在其內。
圓方爲時中，俱付形骸外。
三千風月篇，紛紛課誰最。